
 1.  	Ընթացիկ իրավիճակը, իրավական ակտի ընդունման անհրաժեշտությունը
  	Նախագիծը մշակվել է ՀՀ կառավարության 2020 թվականի մարտի 26-ի N 355-Լ  «Տնտեսության արդիականացման նպատակային ծրագրերը հաստատելու մասին» որոշմամբ հաստատված Բարձր որակավորում ունեցող մասնագետների ներգրավման նպատակային ծրագրի (այսուհետ՝ Ծրագիր) կիրառման ընթացքում առաջացած իրավակիրառ խնդիրները կարգավորելու նպատակով։ 
ՀՀ կառավարության 2020 թվականի մարտի 26-ի N 355-Լ որոշմամբ հաստատված Բարձր որակավորում ունեցող մասնագետների ներգրավման նպատակային ծրագրի (այսուհետ՝ ԲՈՈՒՄ) կիրառման ընթացքում առաջացել են իրավակիրառ խնդիրներ՝ կապված Ծրագրով նախատեսված գիտական աստիճանների մեկնաբանության հետ։ Ծրագրի գործնական իրականացման ընթացքում Ծրագրի դրույթները կիրառվել են այն տրամաբանությամբ, որ միջազգային «Doctor of Philosophy (PhD)» որակավորումը և Հայաստանի Հանրապետությունում գործող գիտությունների թեկնածուի ու գիտությունների դոկտորի գիտական աստիճանները համարվում են հավասարազոր գիտական աստիճաններ։
ՀՀ կառավարության 2023 թվականի մայիսի 18-ի N 831-Լ որոշմամբ Ծրագրում ներառվել է «Doctor of Philosophy» տերմինը, որով փաստացի պարզաբանվել է Ծրագրի սկզբնական կարգավորման բովանդակությունը։ Սակայն նշված փոփոխությանը հետադարձ ուժ չի տրվել։
Նշվածի արդյունքում փաստացի ընկերությունները ֆինանսական հետևանքներ են կրել ոչ թե իրենց գործողությունների կամ Ծրագրի պահանջների խախտման պատճառով, այլ իրավական կարգավորման ոչ բավարար հստակության և դրա հետագա պարզաբանմանը հետադարձ ուժ չտալու հետևանքով։

2.   Առաջարկվող կարգավորման բնույթը.
Նախագծով առաջարկվում է Ծրագրում հստակ ամրագրել, որ «գիտությունների դոկտորի (Doctor of Philosophy (PhD) գիտական աստիճան» հասկացությունը ներառում է նաև Հայաստանի Հանրապետության օրենսդրությամբ դոկտորի գիտական աստիճանին հավասարեցված գիտությունների թեկնածուի և գիտությունների դոկտորի գիտական աստիճանները։ Միաժամանակ, հաշվի առնելով, որ նշված հարցի շուրջ ձևավորված իրավակիրառ պրակտիկան հետագայում հանգեցրել է տարբեր մեկնաբանությունների և շահառուների համար բացասական ֆինանսական հետևանքների, հիմք ընդունելով «Նորմատիվ իրավական ակտերի մասին» օրենքի 28-րդ հոդվածի 2-րդ մասը, համաձայն որի անձի իրավական վիճակը բարելավող օրենքները և այլ իրավական ակտերը հետադարձ ուժ ունեն, եթե դա նախատեսված է այդ ակտերով, առաջարկվում է սահմանել, որ տվյալ հստակեցումը տարածվում է նաև մինչև դրա ուժի մեջ մտնելը ծագած հարաբերությունների՝ մասնավորապես՝ 2022 թվականի օգոստոսի 9-ից ծագած հարաբերությունների նկատմամբ։ Հետադարձ ուժի կարգավորումը պայմանավորված է նաև այն հանգամանքով, որ ի սկզբանե գործող որոշման նպատակը եղել է գիտությունների թեկնածուներին ևս գիտությունների դոկտոր եզրույթի մեջ դիտարկելը, սակայն այդ պահին գործող ՀՀ օրեսնդրության իմաստով, այդ եզրույթները նույնացված չեն եղել։ Արդյունքում, իրավակիրառման ընթացքում, որոշումը կիրառվել է հենց այդ տրամաբանությամբ, սակայն իրավական որոշակիության բացակայության պայմաններում, ծրագրի մոնիթորինգի արդյունքում կատարվել է տառացի մեկնաբանություն և սահմանվել, որ գիտությունների թեկանծուն չպետք է դիտարկվեր գիտությունների դոկտորի հետ համահավասար։

3. Ակնկալվող արդյունքը
Առաջարկվող նախագծով ակնկալվում է կարգավորել Ծրագրի կիրառման ընթացքում առաջացած իրավակիրառ խնդիրները, վերացնել տարբեր մեկնաբանությունների հնարավորությունը, ապահովել իրավական որոշակիությունը։

4․ Նախագծի մշակման գործընթացում ներգրավված ինստիտուտները և անձինք
Նախագիծը մշակվել  է Հայաստանի Հանրապետության բարձր տեխնոլոգիական արդյունաբերության նախարարության կողմից:
5․ 	  Պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման վերաբերյալ
Նախագծի ընդունումը պետական բյուջեում կարող է հանգեցնել ծախսերի ավելացման։
6.   	 Կապը ռազմավարական փաստաթղթերի հետ.
Նախագծի ընդունումը բխում է  Հայաստանի Հանրապետության կառավարության հնգամյա ծրագրի 2․1 բաժնի դրույթներից՝ մասնավորապես Հայաստանի մշակող արդյունաբերության միջազգային մրցունակության բարելավման նպատակով անհրաժեշտ է լինելու նաև բարձրորակ կադրերով մարդկային ռեսուրսների առկայության ապահովումը։

